乐备
比同彦平谒希颜千里昆仲千里留醉短项翁彦平
君不见便腹边先生，齁齁昼眠贮五经。
又不见长头朵都尉，喋喋问字聒人耳。
两人挟策烦天机，俱忘其羊乃其理。
不如此翁不知书，肩记颐隐形侏儒。
胸中无物只嗜酒，酒至辄尽甯留余。
有时花帽宾客前，清辩倾倒如流泉。
不辞伴客竟佳夕，第恐吻燥舌本乾。
主人从今莫言穷，有此自足当万钟。
但令时与圣贤对，勿学鄙古中空空。
我昔已自闻其风，向来一笑欣相逢。
他时访戴不必见，径须奓户呼此翁。